בריאן טיילר

בריאן תיאודור טיילר (Brian Theodore Tyler, נולד ב-8 במאי 1972) הוא מלחין, מנצח תזמורת, מעבד ומפיק מוזיקלי אמריקאי, שידוע בהלחנתם של פסקולים לסרטי קולנוע, סדרות טלוויזיה ומשחקי וידאו. בקריירה הענפה שלו, הוא הלחין בין היתר שבעה מסרטי הזיכיון "מהיר ועצבני", את טרילוגיית סרטי "בלתי נשכחים", ואת הסרטים "ג'ון רמבו", "איירון מן 3", "האשליה" והמשכו "האשליה 2", "הנוקמים: עידן אולטרון" (עם דני אלפמן) ו"האחים סופר מריו - הסרט". הקומפוזיציה של טיילר לסרט "השיחה האחרונה" (2002) זיכתה אותו בשלוש מועמדויות לפרס אמי, לתקליט זהב, ולהצטרפות אל אגף המוזיקה של האקדמיה האמריקאית לקולנוע. נכון לנובמבר 2017, הסרטים אותם הלחין הניבו רווחים של למעלה מ-12 מיליארד דולרים ברחבי עולם, מה שממקם אותו במקום השביעי ברשימת המלחינים המרוויחים ביותר בכל הזמנים. טיילר נולד וגדל במחוז אורנג', קליפורניה. סבו היה המנהל האמנותי וזוכה פרס האוסקר וולטר ה. טיילר. אחת ההשפעות הגדולות הראשונות שלו הייתה סבתו שניגנה על פסנתר. הוא קיבל תואר בוגר אוניברסיטה מאוניברסיטת אוניברסיטת קליפורניה בלוס אנג'לס ותואר מוסמך אוניברסיטה מאוניברסיטת הרווארד. כשגדל, טיילר לימד את עצמו לנגן במספר רב של כלי נגינה, ביניהם תופים, פסנתר, גיטרה, גיטרה בס, צ'לו, כלי הקשה, סינתיסייזר, צ'רנגו ובוזוקי. טיילר החל להלחין פסקולים זמן קצר לאחר שסיים את הלימודים בהרווארד. מלחין הסרטים רוברט קראפט, שהיה הנשיא לשעבר של חברת ההפקות Fox Music, התרשם מהמוזיקה של טיילר ועודד אותו לפתח קריירה מוזיקלית בסרטי קולנוע. הוא החל את הקריירה שלו על ידי הלחנת פסקול לסרט העצמאי "ברמן" (1997) של גייב טורס. שנה לאחר מכן, הוא הלחין פסקול עבור הסרט "סמוראי ששת המיתרים" (1998). פריצת הדרך של טיילר הגיעה בשנת 2001, לאחר שהלחין את הפסקול ל"סדוק" של ביל פקסטון. הבמאי ויליאם פרידקין התרשם מעבודתו של טיילר על הסרט ושכר אותו במטרה שילחין עבורו את פסקול הסרט "מאבק צמוד" (2003) - מה שזיכה את טיילר ב"פרס הפסקול העולמי" (World Soundtrack Award) בקטגוריית מלחין הסרטים פורץ הדרך הטוב ביותר של השנה. החל מאותה שנה, טיילר הלחין פסקולי סרטים רבים, ביניהם "טיים ליין" (2003), "שיבוט מסוכן" (2004), "כנגד כל הסיכויים" (2005) ו"קונסטנטין" (2005). נעשה שימוש בנעימות המוזיקה שלו למיני-סדרה "ילדי חולית" (2003) בקדימונים לסרטים אחרים, ביניהם "אדון ומפקד: הצד הרחוק של העולם" (2003), "סהרה" (2005), "סינדרלה מן" (2005), "סיפורי נרניה: האריה, המכשפה וארון הבגדים" (2005), "אינדיאנה ג'ונס וממלכת גולגולת הבדולח" (2008) ו"סטארטרק" (2009). אחרי שהלחין את הפסקול הראשון שלו לסדרת סרטי הפעולה "מהיר ועצבני", "מהיר ועצבני 3" (2006), טיילר נשכר במטרה להלחין את הפסקול עבור הדרמה התקופתית "אהבה ללא גבולות" (2007). לקומפוזיציה זו, טיילר שילב בין מוזיקה ים-תיכונית, מוזיקה אינדיאנית ותזמורת כאשר ניצח על החלק התזמורתי של הפסקול עם סימפוניית אולפני הוליווד בלוס אנג'לס. פסקולים נוספים שלו מאותה תקופה כללו את ג'ון רמבו" (2008), "פרויקט לזרוס" (2008), "מהיר ועצבני 4" (2009), "יעד סופי 4" (2009), "אזרח שומר חוק" (2009), ""בלתי נשכחים" (2010), "פלישה עולמית: קרב לוס אנג'לס" (2011), "מהיר ועצבני 5" (2011) ו"בלתי נשכחים 2" (2012). בספטמבר 2011, הוכרז שטיילר נחשב לתפקיד המלחין ברימייק ל"איש הנצח", שלא יצא לפועל. בשנת 2012, טיילר הלחין והפיק גרסה חדשה לפנפארה הנוכחית של לוגו סרטי יוניברסל, אשר הולחן במקור בידי ג'רי גולדסמית', לרגל חגיגות המאה של אולפן הסרטים. הנעימה החדשה הוסיפה שירת מקהלה, סגנון עיבוד מלכותי יותר וקדנצת סיום של תופים. הנעימה הופיעה לראשונה בסרט משנת 2012, "הלורקס". כשנה לאחר מכן, טיילר הלחין גם את פנפארת הלוגו של אולפני מארוול, שהחלה עם הסרט "תור: העולם האפל" - אותו גם הלחין. פסקולים נוספים בסרטי היקום הקולנועי של מארוול אותם הלחין כללו גם את "איירון מן 3" (2013) ו"הנוקמים: עידן אולטרון" (2015), שבו שיתף פעולה עם המלחין דני אלפמן. עבודתו עבור אולפני מארוול כללה גם את הלחנת הסרט הקצר "הריעו למלך" (2014) בכיכובו של בן קינגסלי. טיילר כתב והפיק את השיר "Shell Shocked" מהסרט "צבי הנינג'ה" (2014), עם האמנים ויז קאליפה, טיי דולה סיין וג'וסי ג'יי - שיר אותו שחרר בהמשך תחת שם האמן שלו מאדסוניק. השיר הגיע למקום השני בטבלאות הסינגלים של ההיפ הופ ב-iTunes ומכר למעלה מ-500 אלף עותקים. באוקטובר 2016, טיילר נשכר להלחין את נעימות הפסקול לסרט ההרפתקאות-פעולה "XXX: הילוך גבוה". הוא גם תרם למוזיקת הפסקול באמצעות שם האמן שלו מאדסוניק, יחד עם טום מורלו. פסקולים נוספים מאותה תקופה כללו את "האשליה" (2013), "בתוך הסופה" (2014), "בלתי נשכחים 3" (2014), "מהיר ועצבני 7" (2015), "אמת" (2015), "החדר הנסתר" (2016), "האשליה 2" (2016), "פאוור ריינג'רס" (2017) ו"מהיר ועצבני 8" (2017). במרץ 2018 נודע כי טיילר נשכר כדי להלחין את נעימת הנושא של מרוצי פורמולה 1, שנעשה בה שימוש גם באליפות הפורמולה 2 ובפורמולה 3, כמו גם באקדמיית F1 - האליפות לנוער שהוקמה בידי פורמולה 1 - החל משנת 2023. לקראת תחילתו של העשור השני של המאה ה-21, טיילר הלחין פסקולי סרטים עבור "אסקייפ רום" (2019), "מה גברים רוצים" (2019), "מי שעומד מאחורי..." (2019), "רמבו 5: המשחק האחרון" (2019), "המלאכיות של צ'רלי" (2019), "מהיר ועצבני 9" (2021), "אסקייפ רום: השלב הבא" (2021), "צעקה" (2022), "עד שתחפץ האהבה" (2022), "צ'יפ ודייל: יחידת הצלה" (2022), "צעקה 6" (2023), "האחים סופר מריו - הסרט" (2023), "מהיר ועצבני 10" (2023), "מתוקה רצח" (2024) ו"רובוטריקים: ההתחלה" (2024). בשנת 2003, נוסף להלחנת שלושה פרקים במיני-סדרת המדע בדיוני "ילדי חולית", טיילר הלחין שני פרקים מתוך העונה השנייה של סדרת המדע בדיוני "מסע בין כוכבים: אנטרפרייז". בין השנים 2013-2010, טיילר הלחין 20 פרקים מתוך פרקי סדרת האנימציה בגרפיקה תלת-ממדית "רובוטריקים פריים", וזאת לאחר שנבחר להלחין את פרק הפיילוט בלבד, שכלל את חמשת הפרקים הראשונים. כמו כן, טיילר הלחין 118 פרקים מתוך סדרת הפעולה המשטרתית "הוואי חמש-אפס", שרצה בין השנים 2010 ל-2020 ו-13 פרקים של סדרת הדרמה המדע-בדיונית "טרה נובה" (2011); באוגוסט 2018 יצא פסקול סדרת המערבון "ילוסטון" שבהלחנתו, כאשר בהמשך המשיך להלחין עשרה פרקים מתוך סדרת הפריקוול "1883" (2022-2021) ותשעה פרקים נכון להיום של סדרת הפריקוול ההמשכית "1923". בשנת 2011, טיילר הלחין את פסקולי משחקי הווידאו "Call of Duty: Modern Warfare 3" ו"Need for Speed: The Run". כשנה לאחר מכן הלחין גם את פסקול המשחק "Far Cry 3" - שזיכה אותו למועמדות לפרס בפט"א של האקדמיה הבריטית לאמנויות הקולנוע והטלוויזיה להישגים בתחום המוזיקה. בשנת 2013, טיילר הלחין את פסקול המשחק "Assassin's Creed IV: Black Flag", עליו גם היה מועמד לפרס בפט"א. בין השנים 2018 ועד 2023, טיילר השתתף בהלחנת המוזיקה לפסקולי המשחקים השנתיים שמבוססים על מרוצי פורמולה 1. מדיה וקבצים בנושא בריאן טיילר בוויקישיתוף אתר האינטרנט הרשמי של בריאן טיילר בריאן טיילר, ברשת החברתית פייסבוק בריאן טיילר, ברשת החברתית אקס (טוויטר) בריאן טיילר, במסד הנתונים הקולנועיים IMDb (באנגלית) בריאן טיילר, באתר Box Office Mojo (באנגלית) בריאן טיילר, באתר אפל מיוזיק (באנגלית) בריאן טיילר, באתר ספוטיפיי בריאן טיילר, באתר Last.fm (באנגלית) בריאן טיילר, באתר AllMusic (באנגלית) בריאן טיילר, באתר MusicBrainz (באנגלית) בריאן טיילר, באתר Discogs (באנגלית) Brian Tyler Box Office, The Numbers Brian Tyler Net Worth, Celebrity Net Worth Interview: Brian Tyler, Corduroy Magazine Top Ad Music of 2008, Adtunes.com, January 2009 Brian Tyler scores Partition, Dan Goldwasser, June 16th 2006 Scoring the New Universal Logo - 100th Anniversary (2012), Rotten Tomatoes, Youtube Your EDM Exclusive: Madsonik Enlists Tom Morello & Kill The Noise For “Divebomb”, January 19th 2017